In nomine Sanctae Trinitatis noverint omnes praesentes et futuri quod domnus Narjodus Eduensis episcopus liberam atque fidelem fecit donationem Deo et sanctis ejus ad locum Marciniacum de ecclesia sancti Juliani martyris qui est in territorio Briennensi sitam, ipsamque laudavit et confirmavit apud Cluniacum in manu domni Hugonis abbatis coram multis astantibus. Unde ego Heldricus Hesperuns, optans habere partem in benefactis praedictorum locorum Cluniacensis scilicet et Marciniacensis, concedo et in perpetuum werpio sanctae et individuae Trinitati ad locum Marciniacum quidquid in praedicta ecclesia, vel in cimiterio ejus aut in praesbyteratu, vel marriglaria, vel decima, vel in omnibus quae ad ecclesiam pertinent, habueram vel tenueram, ut deinceps sine omni calumnia totius meae progeniei Marciniaco pertineat atque respondeat. Hoc autem facio ego Heldricus laudantibus et confirmantibus uxore mea et filiis meis, Hugone scilicet de Sancto Praejecto. Quod ut firmius stabiliusque perduret recepi ego Heldricus sexcentos solidos Borbonensis monetae per manum domni Seguini camerarii domni abbatis Hugonis. Hugo autem et Bertrannus, filii Hugonis de Elzolis jam defuncti, similiter quidquid in praedicta ecclesia vel in omnibus quae ad ecclesiam pertinent, sicut supranominata sunt, de me habuerant vel tenuerant in feudum, totum sine omni retentione concedunt et werpiunt Deo et sanctis ejus ad locum Marciniacum ut ibi deinceps cum pace pertineat et respondeat; sub cujus causae convenientia mater eorum Aremburgis recipitur Marciniaci ad habitum sanctae religionis. Quod autem ipsi fratres Hugo et Bertrannus, sicut hic continetur, concedunt et werpiunt, hoc ego Heldricus cum uxore mea et filiis meis jam nominatis laudo et confirmo ut sic perpetuo maneat sine omni calumnia inconcussum. Posuerunt iidem fratres Hugo et Bertrannus tantumdem de suo proprio honore in locum istius feudi quod de me tenebant, ut illud similiter de me teneant et mihi debitum servent hominium. Horum omnium testes sunt et auditores Artaldus Rafinus, Guilinus de Munda, Stephanus famulus, Radulphus famulus cum aliis multis. Haec autem concessio atque werpitio tam a me Heldrico quam a praedictis fratribus Hugone et Bertranno facta est apud Lordunum in manu domni Hugonis Cluniacensis abbatis, anno Dominicae Incarnationis millesimo centesimo septimo, indictione decima quinta, Paschali papa secundo Romanae ecclesiae, Philippo Francorum rege.